**Den Norske Beatles-klubben** «Norwegian Wood», etablert 1980, har i over 40 år vært en idealistisk forening for The Beatles både som gruppe og soloartister. De har gitt ut kvartalsvise publikasjoner om The Beatles, og deriblant en 280-siders bok.

Beatles-klubben opererer som fanklubb og står i kontakt med de svenske og danske Beatles fanklubber. Det er også opprettet Facebook-sider og et eget nettsted for nyhetsoppdateringer, Beatleshistorikk, og løpende kontakt med klubbens medlemmer.

Historie
--------

Den Norske Beatles-klubben ble startet i påsken 1980 av brødrene Erlend (f.1964) og Ole Flaten (f.1969). Det første medlemsbladet «Norwegian Wood» kom ut 27. mars. De første 25 numrene av bladet ble publisert i perioden 1980–1986. I 1986 ble klubben lagt ned av liten aktivitet og artikkeltørke.

I januar 1988 ble imidlertid klubben revitalisert, og nå med en egen redaksjon for bladet, bestående av Roger Stormo (f. 1962), Peter Wilhelm Viken (f. 1966) og Erlend Flaten (under nytt etternavn: Fredholm). Siden den gang har klubben publisert fire medlemsblader per år.

Beatles-klubben fikk nå en president og et styre. I 1997 overtok Dagfinn Jarp (f. 1952) redaktørjobben, mens Roger Stormo fortsatte som president i klubben. Peter Wilhelm Viken fortsatte som fast bidragsyter for bladet ut 1999. I løpet av våren 1999 skiftet klubben styre, og presidentvervet gikk til Svein Sivertsen (1955-2009), mens Steinar Waage (f. 1962) ble klubbens sekretær. I 2002 ble Tore Waskaas (f. 1980) redaktør av medlemsbladet, og Marius H. Johannessen (f. 1979) ble ny president fra 2004.

I 2007 overtok Ole-Andreas Refsnes (f. 1980) som redaktør og Linda Engebråten (f. 1985) ble president. I 2013 overtok Kristina Kinne (f. 1990) og Kristina Ciric (f. 1989) redaktørjobben. På årsmøtet i 2014 ble Toralf Høyer-Hansen ny president. Tittelen som redaltør ble endret til sjefredaktør og Roger Stormo ble valgt til dette vervet. Bente Reimers Moe er sekretær og Marit Helene Gullien medlem av styret.

Styremedlemmer
--------------

* Erlend Flaten (1980–1992)
* Ole Flaten (1980–1986)
* Roger Stormo (1988–1999)
* Peter Wilhelm Viken (1988–1996)
* Dagfinn Jarp (1997–2001)
* Steinar Waage (1997–2003)
* Svein Sivertsen (1999–2003)
* Tore Waskaas (2002–2006)
* Marius H. Johannessen (2004–2006)
* Ole-Andreas Refsnes (2007-2012)
* Kristina Kinne (2013-2014)
* Kristina Ciric (2013-2014)
* Linda Engebråten (2007-2014)
* Bente Moe (2013→)
* Marit Helene Gullien (2013→)
* Roger Stormo (2007→)
* Toralf Høyer-Hansen (2014→)

Andre aktiviteter
-----------------

I tillegg til å utgi medlemsbladet har klubben utgitt diskografihefter og arrangerer medlemstreff, som oftest i Oslo. Klubben har dessuten formidlet enkelte salgartikler (produkter som trøyer, jakkemerker og kunstplakater). Siden 2006 har klubben vært med på å arrangere Beatlesfestival på Beitostølen, noe som har blitt en årlig foreteelse. Klubben skaffer også rabatter til sine medlemmer på diverse Beatlestilstelninger og har tre ganger arrangert konserttur: til Ringo Starrs konserter i Sverige (1992) og Danmark (1998) og til Paul McCartneys konsert i Frankfurt (1993). Klubbens styremedlemmer stiller også gjerne opp i media for å uttale seg om The Beatles og skape blest om klubben.

Eksterne lenker
---------------

* Den Norske Beatles-klubben
* Den Norske Beatles-klubben
* Den Norske Beatles-klubbens Facebookside
* Den Norske Beatles-klubbens Twitterside
* Beatlesfestival Beitostølen Arkivert 1. oktober 2009 hos Wayback Machine.